Իրավական դաշտում Հայաստանը ձգտում է այդ բարդ խնդիրը կարգավորել բանակցային ճանապարհով և հասնել Լեռնային Ղարաբաղի ժողովրդի ազատ ինքնորոշման իրավունքի միջազգային ճանաչմանը: 1994 թվականից հակամարտության գոտում գործում է զինադադար: ԱՄՆ, Ռուսաստանի և Ֆրանսիայի միջնորդությամբ պարբերաբար տեղի են ունենում Հայաստանի եւ Ադրբեջանի նախագահների եւ արտգործնախարարների հանդիպումներ, որոնց ընթացքում փորձում ենք փոխհամաձայնության գալ: Դա բանակցությունների լավագույն ձևաչափը չէ: Կարծում ենք, որ բանակցությունները պետք է վարվեն Լեռնային Ղարաբաղի Հանրապետության և Ադրբեջանի միջև` Հայաստանի մասնակցությամբ: Համարում եմ, որ դա առաջընթացի բացակայության պատճառներից մեկն է: